Hoërskoolseuns verkrag glo meisie (14) op videoArgieffoto Drie minderjarige seuns van ŉ hoërskool in Bloemfontein sal Maandag in die kinderhof in die stad verskyn nadat twee van hulle na bewering ŉ 14-jarige meisie verkrag terwyl die derde seun glo ŉ video daarvan gemaak het. Lt.kol. Thandi Mbambo, woordvoerder van die polisie, het gesê die voorval het na bewering op 7 Junie gebeur, maar is eers op 13 Junie by die polisie aangemeld. Volgens Mbambo het die meisie en haar vriendinne ekstra klasse by die Hoër Tegniese Skool (HTS) Louis Botha bygewoon. Die meisies het glo alkohol gekoop en dit op die skoolterrein gedrink. Die slagoffer het weens die alkohol haar bewussyn verloor en haar vriendinne het haar daar op die skoolterrein agtergelaat. Volgens Mbambo het die seuns vermoedelik op haar afgekom waarna twee van hulle haar na bewering met hul vingers verkrag het. ŉ Derde seun het na bewering ŉ video van die voorval gemaak en dit op sosiale media versprei. “Die meisie was nie bewus van wat gebeur het nie, omdat sy bewusteloos was. Sy het egter later die video op sosiale media gesien en dit by die polisie aangemeld,” het Mbambo gesê. Mbambo kon nie die presiese ouderdomme van die seuns bevestig nie, maar het gesê hulle is al drie minderjarig. Sy het gesê die seuns is nie Donderdag in hegtenis geneem nie aangesien hulle volgens die Kinderwet nie langer as 48 uur in polisieaanhouding mag wees nie, maar waarskuwingsverklarings is by hulle afgeneem. Twee van hulle sal op ŉ aanklag van verkragting tereg staan, terwyl die derde seun vir die vervaardiging en verspreiding van pornografie aangekla sal word. Tate Makgoe, die Vrystaatse LUR vir onderwys, het in ŉ verklaring gesê hy is “geskok, teleurgesteld en woedend” oor die seuns se gedrag. Makgoe het die hoof van die departement opdrag gegee om die seuns onmiddellik te skors. “Die departement sal saam met die polisie werk om seker te maak dat regstappe teen die skuldiges, wat baie duidelik op die video sigbaar is, gedoen word. Die departement sal ook in samewerking met die departement van maatskaplike ontwikkeling berading aan die geaffekteerde leerders beskikbaar stel,” lui die verklaring.